**Informatīvais ziņojums**

**par samazināto pievienotās vērtības nodokļa likmi pārtikai vai atsevišķām pārtikas preču grupām un fiskālo ietekmi uz valsts budžetu**

Informācija sagatavota atbilstoši Ministru kabineta 2014. gada 30. jūnija uzdevumam Nr.12/2014-JUR-131, kas paredz izvērtēt iespējas samazināt pievienotās vērtības nodokļa (turpmāk – PVN) likmi pārtikai vai atsevišķām pārtikas preču grupām un līdz 2014. gada 1. decembrim sagatavot, un noteiktā kārtībā iesniegt Ministru kabinetā attiecīgus tiesību aktu projektus vai informatīvo ziņojumu par šādas likmes samazinājuma neiespējamību un fiskālo ietekmi uz valsts budžetu, attiecīgi nodrošinot Saeimas 2014. gada 19. jūnija paziņojumā "Par uzdevumu Ministru kabinetam izvērtēt iespējas samazināt pievienotās vērtības nodokļa likmi pārtikai" Ministru kabinetam dotā uzdevuma izpildi.

Samazinātās PVN likmes pārtikai un tās fiskālās ietekmes uz valsts budžetu izvērtēšana sniedz iespēju apzināt valsts nesaņemtos nodokļu ieņēmumus un noteikt sniegto atbalstu attiecīgajai nodokļu maksātāju grupai un mājsaimniecībām[[1]](#footnote-2).

 Samazinātās PVN likmes piemērošana valsts budžetā samazina nomaksāto nodokļu apmēru, sarežģī un sadārdzina nodokļu administrēšanu, līdz ar to ir būtiski izvērtēt šādu nodokļa atvieglojuma atbilstību valsts noteiktajām prioritātēm, kā arī to fiskālo ietekmi uz valsts budžetu un dažādu ienākumu iedzīvotāju grupām.

Informatīvais ziņojums sniedz analītisku informāciju par samazinātās PVN likmes pārtikai fiskālo ietekmi uz valsts budžetu un ietekmi uz dažādu ienākumu iedzīvotāju grupām. Tajā minētie secinājumi var tikt izmantoti turpmākās nodokļu politikas veidošanā un lēmumu pieņemšanā.

1. **Samazinātās PVN likmes būtība**

Samazinātā nodokļa likme ir viena no nodokļu atvieglojumu formām. To var piemērot kādai nodokļu maksātāju kategorijai vai ar nodokli apliekamiem darījumiem. Piemērojot samazināto likmi, tiek samazināts nodokļa slogs konkrētai nozarei vai konkrētas preces vai pakalpojuma patērētājam.

Skatoties no valsts budžeta aspekta, nodokļu samazinātās likmes tiek pielīdzinātas nodokļu izdevumiem (atvieglojumi)[[2]](#footnote-3) jeb tie ir valsts budžetā nesaņemtie ieņēmumi nodokļa atvieglojumu pastāvēšanas dēļ. Tās ir jebkuras tiesību aktu normas, kas samazina nodokļu maksājumus kādai nodokļu maksātāju grupai vai par kādu ar nodokli apliekamu darījumu salīdzinājumā ar nodokļa standartlikmi. Nodokļu izdevumi nav faktiski budžeta izdevumi, un to apmērs ir nosacīts, pieņemot novērtējumu par maksājumiem vispārīgā gadījumā.

Samazinātā PVN likme rada administratīvo slogu ne tikai valstij, bet arī nodokļa maksātājiem. Lai nodrošinātu budžetā maksājamā PVN aprēķināšanu, uzņēmumiem atsevišķi ir jāuzskaita ar PVN standartlikmi un ar samazināto PVN likmi apliekamie darījumi, savukārt nodokļu administrācijai ir jāuzskaita un jāreģistrē nodokļu maksātāji un ar nodokļiem apliekamie objekti, turklāt dažādi izņēmumi sarežģī nodokļu iekasēšanu un rada papildus administrēšanas izmaksas.

Eiropas Savienība (turpmāk – ES) ir izvirzījusi stingrus nosacījumus PVN piemērošanai, jo tā atšķirīga piemērošana dažādās ES dalībvalstīs var būtiski izkropļot konkurences nosacījumus Eiropas kopējā tirgū. ES dalībvalstis var piemērot vienu vai divas samazinātās PVN likmes, kas nevar būt mazākas par 5 % noteiktas kategorijas preču un pakalpojumu piegādei saskaņā ar Direktīvā 2006/112/EK par kopējo pievienotās vērtības nodokļa sistēmu (turpmāk – Direktīva 2006/112/EK) noteikto. Atsevišķas ES dalībvalstis konkrētos apgabalos[[3]](#footnote-4) drīkst saglabāt samazinātās PVN likmes, tostarp likmes, kas zemākas par minimālo likmi, vai arī piemērot atbrīvojumu no nodokļa.

1. **PVN ieņēmumi un samazinātā PVN likme (atvieglojumi) Latvijā**

Latvijā PVN ir nozīmīgs budžeta finansēšanas avots, ik gadu nodrošinot vidēji 25% no kopējiem nodokļu ieņēmumiem vai vidēji 7% no iekšzemes kopprodukta. (skat. 1. tabulu).

1. tabula

**Pievienotās vērtības nodokļa ieņēmumi, milj. *euro***

|  |  |  |  |  |  |  |  |
| --- | --- | --- | --- | --- | --- | --- | --- |
|   | **2007** | **2008** | **2009** | **2010** | **2011** | **2012** | **2013** |
| **Nodokļu ieņēmumi, milj. *euro*** | **6404,0** | **7158,0** | **5264,0** | **4989,4** | **5615,7** | **6210,2** | **6622,5** |
| PVN ieņēmumi, milj. *euro* | 1711,6 | 1589,6 | 1136,1 | 1174,2 | 1364,0 | 1588,8 | 1666,8 |
| PVN ieņēmumu īpatsvars kopējos nodokļu ieņēmumos, % | 26,7% | 22,2% | 21,6% | 23,5% | 24,3% | 25,6% | 25,2% |
| PVN ieņēmumu īpatsvars IKP, % | 8,2% | 6,9% | 6,1% | 6,5% | 6,7% | 7,2% | 7,1% |
| PVN standartlikme | 18% | 18% | 21% | 21% | 22% | 22%/21%\* | 21% |
| Samazinātā PVN likme | 5% | 5% | 10% | 10% | 12% | 12% | 12% |

\*Ar 2012.gada 1.jūliju PVN standartlikmes izmaiņas (no 22% uz 21%)

Samazinātā PVN likme Latvijā tika ieviesta 2003. gada 1. janvārī 9% apmērā, vienlaicīgi nosakot to preču un pakalpojumu grupas, kurām paredzēts piemērot samazināto PVN likmi, tādējādi atvieglojot nodokļu slogu uzņēmējiem un patērētājiem, taču vienlaikus samazinot valsts budžeta ieņēmumus.

Latvijas likumdošana attiecībā uz PVN pakāpeniski tika pielāgota ES prasībām. Tādējādi līdz ar iestāšanos ES, no 2004. gada 1. maija samazinātā PVN likme tika noteikta līdz Direktīvā 2006/112/EK atļautajam minimālajam līmenim - 5%.

Laika posmā no 2008. gada līdz 2011. gadam, lai nodrošinātu nodokļu ieņēmumus, tika veikti konsolidācijas pasākumi, kas iekļāva arī PVN likmes izmaiņas.

No 2009. gada 1. janvāra samazinātā PVN likme tika paaugstināta no 5% uz 10%, vienlaicīgi palielinot standartlikmi no 18% uz 21%.

2011. gada budžeta konsolidācijas laikā samazinātā PVN likme tika paaugstināta no 10% uz 12%, un veiktas standartlikmes izmaiņas no 21% uz 22%.

Šajā laika posmā, kad tika palielināta samazinātā PVN likme, tika arī samazināts ar šo likmi apliekamo preču un pakalpojumu loks.

Kopš 2011. gada samazinātā PVN likme un ar šo likmi apliekamo preču un pakalpojumu loks nav pārskatīti. Samazināto PVN likmi 12% piemēro šādiem ar nodokli apliekamiem darījumiem:

* medikamentu un medicīnisko ierīču piegādēm,
* zīdaiņiem paredzēto specializēto pārtikas produktu piegādēm,
* pasažieru un to bagāžas regulāro pārvadājumu pakalpojumiem iekšzemē,
* preses izdevumiem, mācību un oriģinālliteratūrai,
* izmitināšanas pakalpojumiem tūristu mītnēs,
* koksnes kurināmā piegādēm, ja tā faktiskais patērētājs ir iedzīvotājs, kas pērk un patērē koksnes kurināmo mājsaimniecības vajadzībām,
* siltumenerģijas piegādēm, ja tās faktiskais patērētājs ir iedzīvotājs, kas pērk un patērē siltumenerģiju mājsaimniecības vajadzībām.
	1. **Ietekme uz valsts budžetu**

Balstoties uz PVN deklarāciju datiem, Finanšu ministrija ir veikusi valsts budžetā negūto ieņēmumu aprēķinus. Minētie aprēķini liecina, ka kopējie neiegūtie ieņēmumi no samazinātās PVN likmes 2013. gadā veidoja 142,4 milj. *euro*, kur lielāko īpatsvaru veido medikamentu piegādes (46,9%), siltumenerģijas piegādes iedzīvotājiem (14,7%) un pasažieru regulārie pārvadājuma pakalpojumi (7,9%) (skat. 2. tabulu).

2. tabula

**Samazinātās PVN likmes ietekme uz budžetu, milj. *euro***

|  |  |  |  |  |
| --- | --- | --- | --- | --- |
|  |  | **2011** | **2012** | **2013** |
|  | **Samazinātā PVN likme** | **12%** | **12%** | **12%** |
| 1. | Medikamentu piegādes  | -70,7 | -67,8 | -66,8 |
| 2 | Medicīnisko ierīču piegādes | -2,1 | -2,2 | -2,0 |
| 3 | Zīdaiņiem paredzēto specializēto pārtikas produktu piegādes | -0,1 | -0,1 | -0,1 |
| 4 | Pasažieru un to bagāžas regulāro pārvadājumu pakalpojumi iekšzemē | -12,4 | -12,3 | -11,2 |
| 5 | Mācību literatūras un oriģinālliteratūras piegādes  | -3,3 | -3,2 | -3,1 |
| 6 | Avīžu, žurnālu, biļetenu un citu periodisko izdevumu piegādes | -4,1 | -4,3 | -3,7 |
| 7 | Izmitināšanas pakalpojumi tūristu mītnēs | -7,3 | -7,9 | -8,7 |
| 8 | Siltumenerģijas piegādes iedzīvotājiem | -20,3 | -24,1 | -21,0 |
| 9 | Koksnes kurināmā piegādes iedzīvotājiem | -0,03 | -0,1 | -0,1 |
| 10 | Dabas gāzes piegādes iedzīvotājiem | -3,7 |  - | -  |
| 11 | Piemērotas vairākas preču un pakalpojumu grupas vienlaicīgi\* | -31,0 | -26,9 | -25,7 |
|   | **KOPĀ fiskālā ietekme no samazinātās PVN likmes***, milj. euro* | **-155,2** | **-148,8** | **-142,4** |

\* *Ar samazināto PVN likmi apliekamās preces un pakalpojumi, kuri nav identificējami pēc NACE kodiem*

Apskatot PVN sistēmu, jāvērtē arī citi atvieglojumi, kas samazina izmaksas gala patērētājam, vienlaicīgi atstājot negatīvu fiskālo ietekmi uz valsts budžeta ieņēmumiem.

Saskaņā ar spēkā esošo Pievienotās vērtības nodokļa likumu ar PVN neapliek šādas preču piegādes un pakalpojumus:

* pasta pakalpojumus, ko sniedz universālā pasta pakalpojuma sniedzējs un pasta apmaksas zīmes, ko laiž apgrozībā un piegādā saskaņā ar Pasta likumu,
* medicīnas pakalpojumus,
* cilvēka orgānu, mātes piena un cilvēka asiņu (tai skaitā asins plazmas un asins šūnu) piegādes,
* zobārstniecības pakalpojumus,
* sociālās aprūpes, profesionālās un sociālās rehabilitācijas, sociālās palīdzības un sociālā darba pakalpojumus,
* valsts atzītu izglītības iestāžu pakalpojumus vispārējās izglītības, profesionālās izglītības, augstākās izglītības un interešu izglītības jomā,
* skolēnu pārvadājumu pakalpojuma daļu, ko finansē no pašvaldību budžetiem,
* bezdarbnieku profesionālās apmācības vai pārkvalificēšanas pakalpojumus, ko organizē Nodarbinātības valsts aģentūra,
* kultūras pakalpojumus,
* autora saņemto atlīdzību par darbu un tā izmantošanu,
* nekustamā īpašuma pārdošanu, izņemot nelietota nekustamā īpašuma pārdošanu un apbūves zemes pārdošanu,
* apdrošināšanas pakalpojumus,
* šādus iedzīvotājiem sniegtos pakalpojumus:

a) dzīvojamo telpu īri (izņemot viesu izmitināšanas pakalpojumus viesu izmitināšanas mītnēs);

b) dzīvojamās mājas pārvaldīšanas pakalpojumus.

Latvijas PVN regulējums šobrīd paredz patērētājiem labvēlīgākas normas, salīdzinot ar citām ES valstīm, par mājokļu uzturēšanas pakalpojumiem (apsaimniekošanai) Latvijā, jo tiem tiek piemērots atbrīvojums[[4]](#footnote-5). Savukārt citās ES valstīs apsaimniekošanas pakalpojumi nav minēti starp pakalpojumiem, kam piemēro PVN atvieglojumus.

Ņemot vērā šo atkāpi no ES direktīvas[[5]](#footnote-6), kas nenosaka šāda veida atvieglojumu, Latvijai ir jākompensē minētā pretruna starp ES tiesību akta un Latvijas nacionālo tiesību akta normām, aprēķinot kompensāciju mājokļa uzturēšanas un apsaimniekošanas pakalpojumiem, iekļaujot to PVN resursa bāzes aprēķinā[[6]](#footnote-7). Saskaņā ar pārskatu “PVN resursu bāze 2013” Latvijā aprēķinātā kompensācija, ir 55,8 milj. *euro*.

Izmantojot PVN deklarāciju datus, kopējā atvieglojumu ietekme par ar PVN neapliekamiem pakalpojumiem un precēm uz budžetu 2013. gadā ir aprēķināta 690,5 milj. *euro* (skat. 3. tabulu) jeb 41,4%, salīdzinot ar faktiski iekasētajiem PVN ieņēmumiem. Jāatzīmē, ka ar PVN neapliekamām precēm un pakalpojumiem neiegūtās summas pieaugums 2013. gadā ir straujāks par kopējā PVN ieņēmumu pieaugumu (4,9%).

3. tabula

**Ar PVN neapliekamo preču un pakalpojumu ietekme uz budžetu***,* **milj. *euro***

|  | **2011** | **2012** | **2013** |
| --- | --- | --- | --- |
| Fiskālā ietekme no ar PVN neapliekamām precēm un pakalpojumiem kopā (atbrīvojumi noteikti likuma 52.pantā)*, milj. euro* | -667,1 | -655,4 | -690,5 |

* 1. **Ietekme uz mājsaimniecībām**

Apskatot samazinātās PVN likmes ietekmi, jāvērtē ne tikai fiskālā ietekme valsts budžetā neieņemto ieņēmumu apmērā, bet arī ietekme uz mājsaimniecībām - dažādu ienākumu iedzīvotāju grupām.

Apskatot mājsaimniecību patēriņa izdevumus vidēji uz vienu mājsaimniecības locekli mēnesī 2013. gadā (skat. 4. tabulu), tie bija par 6,7% lielāki nekā 2012. gadā. Patēriņa izdevumu pieaugumu veicināja gan darba samaksas (tai skaitā minimālās algas) pieaugums, gan nodarbināto iedzīvotāju īpatsvara palielināšanās un attiecīgi nestrādājošo darba meklētāju īpatsvara samazināšanās iedzīvotāju kopskaitā. Neraugoties uz patēriņa izdevumu pieaugumu, to struktūra būtiski nav mainījusies, un arī 2013. gadā galvenās patēriņa izdevumu prioritātes palika nemainīgas – pārtika, mājoklis un transports.[[7]](#footnote-8)

Kopumā vidēji visās mājsaimniecībās primārie izdevumi ir par pārtiku, mājokli, transportu, apģērbu un apavu iegādi, kā arī veselību, kas kopā veido 70% no kopējiem patēriņa izdevumiem, un liecina, ka lielākā daļa izdevumu tiek novirzīti ikdienas vajadzību nodrošināšanai.

Visvairāk mājsaimniecības tērē uzturam, kas veido vidēji 28% no visiem patēriņa izdevumiem. Mājsaimniecību izdevumi pārtikai 2013. gadā, salīdzinot ar iepriekšējo gadu, palielinājušies par 7,4% vidēji uz mājsaimniecības locekli mēnesī.

4. tabula

**Patēriņa izdevumu sastāvs, struktūra un izmaiņas vidēji uz vienu mājsaimniecības locekli mēnesī 2013. gadā**

|  |  |  |  |
| --- | --- | --- | --- |
| **Visas mājsaimniecības** | **2013.g.,** ***euro*** | **2013.g.,** **%** | **2013.g. pret 2012.g.,** **%** |
| Patēriņa izdevumi kopā | 300,7 | 100,0 | 106,7 |
| Pārtika un bezalkoholiskie dzērieni | 84,8 | 28,2 | 107,4 |
| Alkoholiskie dzērieni, tabaka | 9,99 | 3,3 | 107,8 |
| Apģērbi un apavi | 17,4 | 5,8 | 120,2 |
| Mājoklis, ūdens, elektroenerģija, gāze un cits kurināmais | 49,5 | 16,5 | 104,5 |
| Mājokļa iekārta, mājturības piederumi un mājas uzkopšana | 12,7 | 4,2 | 109,9 |
| Veselība | 18,5 | 6,2 | 110,5 |
| Transports | 39,6 | 13,2 | 99,5 |
| Sakari | 12,7 | 4,2 | 96,4 |
| Atpūta un kultūra | 21,2 | 7,1 | 112,8 |
| Izglītība | 4,3 | 1,4 | 93,4 |
| Restorāni, kafejnīcas un viesnīcas | 13,1 | 4,4 | 103,3 |
| Dažādas preces un pakalpojumi | 16,8 | 5,6 | 116,4 |

*Datu avots: CSP*

Analizējot CSP datus par patēriņa izdevumu sastāvu un struktūru kvintiļu grupās vidēji uz vienu mājsaimniecības iedzīvotāju 2013. gadā (skat. 5. tabulu), redzams, ka pārtikas produktiem un bezalkoholiskiem dzērieniem 1. kvintile, kuras vidējie izdevumi mēnesī uz vienu mājsaimniecības locekli veidoja 162,8 *euro* mēnesī, novirzīja 35%. Savukārt 5. kvintile, kuras vidējie izdevumi mēnesī uz vienu mājsaimniecības locekli veidoja 534,9 *euro* mēnesī, pārtikai un bezalkoholiskiem dzērieniem novirzīja 21,7%.

5. tabula

**Patēriņa izdevumu sastāvs un struktūra kvintiļu grupās vidēji uz vienu mājsaimniecības locekli mēnesī (*euro*, 2013)**

| **Kvintiles** | 1 | 2 | 3 | 4 | 5 |
| --- | --- | --- | --- | --- | --- |
| **Pavisam** | **162,8** | **232,8** | **279,0** | **354,3** | **534,9** |
| Pārtika un bezalkoholiskie dzērieni | 56,9 | 77,1 | 88,3 | 97,3 | 116,2 |
| Alkoholiskie dzērieni, tabaka | 6,7 | 7,6 | 8,0 | 13,0 | 16,0 |
| Apģērbi un apavi | 7,8 | 11,4 | 12,3 | 22,0 | 37,9 |
| Mājoklis, ūdens, elektroenerģija, gāze un cits kurināmais | 33,5 | 45,6 | 50,1 | 54,2 | 70,9 |
| Mājokļa iekārta, mājturības piederumi un mājas uzkopšana | 4,5 | 7,8 | 11,3 | 15,5 | 28,3 |
| Veselība | 7,4 | 16,8 | 23,4 | 23,6 | 25,8 |
| Transports | 15,6 | 23,4 | 32,9 | 50,4 | 86,3 |
| Sakari | 7,9 | 10,5 | 12,6 | 14,8 | 19,8 |
| Atpūta un kultūra | 7,4 | 12,7 | 16,6 | 24,1 | 51,5 |
| Izglītība | 3,1 | 3,0 | 2,8 | 5,3 | 8,0 |
| Restorāni, kafejnīcas un viesnīcas | 5,0 | 6,7 | 8,1 | 14,6 | 35,1 |
| Dažādas preces un pakalpojumi | 7,1 | 10,2 | 12,7 | 19,4 | 39,2 |

*Avots: CSP*

Lai gan mazturīgākie iedzīvotāji proporcionāli tērē vairāk pārtikai nekā turīgākie iedzīvotāji, rēķinot absolūtos skaitļos, lielāku ieguvumu no samazinātās likmes pārtikas produktiem iegūtu tieši turīgākās mājsaimniecības.

Arī veiktajā PVN sistēmas vērtējumā Nīderlandē[[8]](#footnote-9) secināts, ka sociāli labāk nodrošinātās mājsaimniecības iegūst vairāk no samazinātās PVN likmes, kā mājsaimniecības ar zemākiem ienākumiem. Sociāli labāk nodrošinātās mājsaimniecības iegādājas dārgākus pārtikas produktus, biežāk ēd ārpus mājas un vairāk izmet pārtiku ārā. Tādējādi var secināt, ka samazinātā likme ir neatbilstošs instruments, lai mazinātu PVN slogu iedzīvotāju grupām ar zemu ienākumu līmeni.

Savukārt pakalpojumiem, kam tiek piemērota samazinātā PVN likme vai piemērots nodokļa atvieglojums - mājokļa uzturēšanai, transporta pakalpojumiem, veselībai, kas ir arī mājsaimniecību vieni no primārajiem izdevumiem, mazturīgās un turīgākās mājsaimniecības proporcionāli tērē vienlīdzīgi (attiecīgi 34,7%, un 34,2%). Taču, rēķinot absolūtos skaitļos, turīgākās mājsaimniecības patērē vairāk kā mazāk nodrošinātās mājsaimniecības, kas ļauj secināt, ka turīgākie iedzīvotāji, visticamāk, iegādājas dārgākas preces un pakalpojumus.

Mājokļa uzturēšanai[[9]](#footnote-10)pirmā kvintiļu grupa novirzīja 20,5%. Savukārt piektā kvintiļu grupa mēnesī mājokļa uzturēšanai novirzīja 13,3%. Tā kā izdevumi par mājokli veido proporcionāli lielāku daļu no rīcībā esošiem ienākumiem tieši mazturīgāko iedzīvotāju grupā, atvieglojums par mājokļa uzturēšanu veic arī daļēji sociālu funkciju. Vienlaicīgi gan jāatzīmē, ka šajā gadījumā turīgāki iedzīvotāji, visticamāk, dzīvo lielākos un uzturēšanā dārgākos mājokļos, tādējādi gūstot lielāku labumu absolūtos skaitļos, nekā mazturīgie iedzīvotāji.

Transporta pakalpojumiem 1. kvintilē klasificētie iedzīvotāji mēnesī tērē vidēji 15,6 *euro*, salīdzinājumam 5. kvintilē vidējās transporta izmaksas ir 5,5 reizes augstākas, sasniedzot 86,3 *euro* mēnesī. Taču jāpiebilst, ka augstāku ienākumu mājsaimniecībās sabiedriskā transporta pakalpojumi, kam tiek piemērota samazinātā PVN likme, visticamāk, tiek izmantoti retāk, biežāk pārvietojoties ar privātajiem auto, kam, savukārt, netiek piemērota samazinātā PVN likme. Līdz ar to varētu uzskatīt, ka šajā gadījumā mājsaimniecības ar zemākiem ienākumiem saņem lielāku labumu, kā mājsaimniecības ar augstiem ieņēmumiem.

Veselības izdevumiem 1. kvintilē klasificētie iedzīvotāji mēnesī tērē 7,4 *euro*, salīdzinot ar 5. kvintili, kas vidēji tērē 25,7 *euro*. Savukārt, rēķinot proporcionāli no kopējiem mēneša vidējiem izdevumiem, abas mājsaimniecību grupas novirzīja līdzvērtīgi, tas ir, 4,6% un 4,8%.

Esošās samazinātās PVN likmes un atvieglojumi - ar nodokli neapliekamie pakalpojumi un preces, ir nozīmīgs atbalsts mājsaimniecībām ar zemiem ieņēmumiem. Taču jāatzīmē, kā Ekonomiskās sadarbības un attīstības organizācijas darba dokumentā secināts[[10]](#footnote-11), ka sociāli labāk nodrošinātās mājsaimniecības iegūst ievērojami vairāk kā mazāk nodrošinātās mājsaimniecības, dažkārt nodrošināto mājsaimniecību ieguvums ir tik liels, ka samazinātai PVN likmei ir regresīva ietekme – nodrošinātās mājsaimniecības iegūst gan absolūtā izteiksmē, gan no izdevumu proporciju aspekta.

Apkopojot PVN atvieglojumu ietekmi uz dažādām mājsaimniecību grupām, jāsecina, ka absolūtos skaitļos lielāku labumu gūst tās mājsaimniecības, kurās ir lielāki ienākumi uz vienu mājsaimniecības locekli. Kaut arī zemo ienākumu mājsaimniecībām absolūtos skaitļos mazākais ieguvums no PVN atvieglojuma sastāda lielāku daļu no to rīcībā esošā ienākuma, jāsecina, ka lielāko daļu no valsts budžetā negūtajiem ieņēmumiem veido PVN atvieglojumu piemērošana augstāko kvintiļu mājsaimniecībām, tādējādi samazinot valsts rīcībā esošo finansējumu, piemēram, sociālām, veselības un drošības funkcijām.

Līdz ar to secināms, ka samazinātās PVN likmes piemērošana pārtikas produktiem, lai atbalstītu mazāk turīgo iedzīvotāju grupu, nav efektīvs instruments, jo lielāku ieguvumu no samazinātās likmes pārtikas produktiem iegūtu tieši turīgākās mājsaimniecības.

1. **PVN likmes ES**

PVN ir viens no visvairāk regulētajiem nodokļiem ES, tomēr, analizējot likmes dalībvalstīs, jāsecina, ka pastāv ievērojamas atšķirības gan likmēs, gan samazināto PVN likmju lietojumā.

*Datu avots: VAT Rates Applied in the Member States of the European Union, European Commission, taxud.c.1(2014)2276174*

Visās ES dalībvalstīs, izņemot Dāniju, tiek piemērotas samazinātās PVN likmes 5% - 18% dažādām preču un pakalpojumu grupām. Piecas “vecās” dalībvalstis (Spānija, Francija, Īrija, Itālija un Luksemburga) piemēro arī īpaši samazinātās PVN likmes no 2,1% (Francija avīzēm un žurnāliem) līdz 4,8% (Īrijā pārtikas produktiem). Vēsturiski saglabājusies arī tā sauktā “Parking rate” 12% – 13,5%, ko piemēro piecas dalībvalstis (Beļģija, Īrija, Luksemburga, Austrija, Portugāle), kas tika panākta kā kompromisa risinājums pārejai no samazinātās uz standartlikmi 90.gados.

Pārtikas produktiem piemērotā PVN likme dalībvalstīs ir ļoti atšķirīga - no 0% likmes[[11]](#footnote-12) Apvienotajā Karalistē, Īrijā un Maltā (izņemot atsevišķus konditorejas izstrādājumus, kam tiek piemērota 5% likme) līdz pat 27% likmei Ungārijā, kas piemēro samazināto PVN likmi 18% apmērā pienam un piena produktiem un produktiem, kas satur graudus, miltus, cieti vai pienu.

Dažādām pārtikas produktu grupām ES valstīs tiek piemērotas arī šādas PVN likmes (skat. 6. tabulu).

6. tabula

**PVN likmes dažādām pārtikas produktu grupām ES valstīs, %**

| **Likme\*** | **Valsts** |
| --- | --- |
| 27% | Ungārija,  |
| 25% | Dānija, Horvātija, Zviedrija |
| 24% | Ungārija, Rumānija,  |
| 23% | Īrija, Polija,  |
| 21% | Beļģija, Latvija, Lietuva,  |
| 20% | Bulgārija, Igaunija, Francija, Slovākija, Apvienotā Karaliste |
| 19% | Vācija, Kipra,  |
| 18% | Ungārija,  |
| 15% | Čehija,  |
| 14% | Somija,  |
| 13,5% | Īrija,  |
| 13% | Grieķija, Horvātija, Portugāle (Parking rate vīnam) |
| 12% | Beļģija, Latvija, Zviedrija, Austrija (Parking rate vīnam), Luksemburga (Parking rate vīnam) |
| 10% | Spānija, Francija, Itālija, Austrija,  |
| 9,5% | Slovēnija |
| 9% | Rumānija,  |
| 8% | Polija,  |
| 7% | Vācija,  |
| 6% | Beļģija, Nīderlande,  |
| 5,5% | Francija,  |
| 5% | Horvātija, Kipra, Polija,  |
| 4,8% | Īrija |
| 4% | Spānija, Itālija |
| 3% | Luksemburga,  |
| 0% | Īrija, Malta, Apvienotā Karaliste |

*\* Datu avots: VAT Rates Applied in the Member States of the European Union, European Commission, taxud.c.1(2014)2276174*

Analizējot PVN likmju attīstības tendences ES dalībvalstīs, jāsecina, ka ir vērojama stabila tendence palielināt gan PVN standartlikmes, gan arī samazinātās likmes.

Čehijā no 2011.gada tika palielināta PVN likme pārtikas produktiem no 5% līdz 14 %.

Grieķijā kopš 2005.gada PVN likme pārtikai tikusi pakāpeniski palielināta no 8% līdz 13%, vienlaicīgi samazinot arī samazinātās likmes bāzi – 2011. gada septembrī tika atcelta samazinātā PVN likme bezalkoholiskajiem dzērieniem un ēdināšanas pakalpojumiem.

Spānijā PVN standartlikme pēdējo gadu laikā ir palielināta divreiz – no 16% uz 18% kopš 2010.gada 1.jūlija un kopš 2012. gada 1.septembra uz 21%. Arī samazinātā PVN likme pārtikas produktiem piedzīvoja pakāpenisku palielinājumu - 2010. gadā no 7% uz 8%, savukārt no 2014 .gada 1. jūlija tā palielināta līdz 10%.

Francijā no 2014. gada 1. janvāra ir palielināta PVN standartlikme no 19,6% uz 20%, kā arī samazinātā PVN likme no 7% uz 10% attiecībā uz transporta pakalpojumiem, viesnīcām, sabiedrisko ēdināšanu, saglabājot 5,5% samazināto PVN likmi pārtikas produktiem.

Īrijā PVN standartlikme kopš 2012. gada 1. janvāra ir palielināta no 21% uz 23%, samazinātā PVN 9% likme tiek piemērota ēdināšanas pakalpojumiem, savukārt pārtikas produktiem piemērota PVN 0% likme. Taču, jāatzīmē, ka 0% likmi piemēro tādiem produktiem, kā maize, sviests, tēja, cukurs, gaļa, piens, dārzeņi utml. Savukārt pārējiem pārtikas produktiem piemēro standartlikmi vai samazināto likmi.

Itālijā PVN standartlikme kopš 2011. gada 1. septembra tika palielināta no 20% uz 21% un kopš 2013. gada 1. oktobra tika atkārtoti palielināta uz 22 %. Samazinātā PVN 10% likme piemērojama tādām bāzēm kā ne-luksuss klases mājokļi, pārtikas produkti, elektrība, medikamenti u.c.

Kiprā PVN standartlikme kopš 2014. gada 13. janvāra ir palielināta no 18% uz 19%, arī samazinātā PVN likme sabiedriskās ēdināšanas pakalpojumiem tika palielināta no 8% uz 9 %. Kopš 2011. gada pārtikas produktiem piemērotā 0% PVN likme tika palielināta uz 5 %.

Lietuvā kopš 2009. gada 1. septembra PVN standartlikme ir 21%, kas tiek piemērota arī pārtikas produktiem, kam pirms tam tika piemērota samazinātā PVN likme 5 %. Samazinātā PVN likme 5% tika piemērota svaigi atdzesētai gaļai un subproduktiem, svaigi saldētai un sasaldētai mājputnu gaļai un subproduktiem, dzīvām, svaigām un saldētām zivīm. Lietuvas Valsts kontroles Valsts audita ziņojumā par samazinātām PVN likmēm[[12]](#footnote-13) secināts, ka samazinātai PVN likmei nav tiešas ietekmes uz preču cenu un pakalpojumiem, tādējādi neradot tiešu labumu lietotājiem par saņemtajām precēm un pakalpojumiem, turklāt revīzijā tika konstatēts, ka no samazinātās PVN likmes piemērošanas, tiek radīti būtiski zaudējumi valsts budžetam. Turpretī piemērojot PVN standarta likmi visiem nodokļu maksātājiem un patērētājiem ir vienādi konkurences nosacījumi, neatkarīgi no atsevišķām nozarēm vai uzņēmumiem. Turklāt tiek atvieglota PVN administrēšana.

Šobrīd samazinātās PVN likmes 9% apmērā tiek piemērotas viesnīcu pakalpojumiem un regulārajiem transporta pārvadājumiem, atvieglojums tiek katru gadu pārskatīts.

Luksemburgā ir viena no zemākajām PVN standartlikmēm - 15%[[13]](#footnote-14). Pārtikas produktiem piemēro 3% īpaši samazināto PVN likmi.

Ungārijā PVN standartlikme 2009. gadā tika palielināta no 20% uz 25% un uz 27% 2012. gadā, pārtikas produktiem tiek piemērota samazinātā PVN likme 18% apmērā, kas ir visaugstākā samazinātā likme ES un pārsniedz pat Luksemburgas PVN standartlikmi.

Maltā PVN standartlikme ir 18%. Pārtikas produktiem pārsvarā tiek piemērota 0% likme.

Nīderlandē kopš 2012. gada 1. oktobra PVN standartlikme ir palielināta no 19% uz 21%. Pārtikas produktiem tiek piemērota samazinātā PVN likme 6%.

Slovēnijā 2013. gadā tika palielināta PVN standartlikme no 20% uz 22% un samazinātās PVN likmes no 8,5% uz 9,5%, kas tiek piemērotas pārtikas produktiem.

Somijā 2010. gada jūlijā PVN standartlikme tika palielināta no 22% uz 23%, un kopš 2013. gada janvāra atkārtoti palielināta uz 24 %. Jāpiebilst, ka no 2013. gada janvāra tika palielinātas arī samazinātās PVN likmes attiecīgi no 9% uz 10% viesnīcu un medicīnas pakalpojumiem un no 13% uz 14% pārtikas produktiem un sabiedriskās ēdināšanas pakalpojumiem.

Latvijā pārtikas produktiem tiek piemērota PVN standartlikme 21%, izņemot zīdaiņu pārtiku, kam tiek piemērota samazinātā likme 12% apmērā.

Jāatzīmē, ka Latvijā samazinātā PVN likme tiek piemērota tādiem pakalpojumiem un produktiem, kam citās ES dalībvalstīs tiek piemērota lielāka likme, piemēram, medikamentiem un medicīnas pakalpojumiem, regulārajiem transporta pārvadājumiem, kā arī preses izdevumiem.

Medikamentiem un medicīnas pakalpojumiem tiek piemērotas šādas PVN likmes: Bulgārijā - 20% , Čehijā – 15%, Dānijā – 25%, Vācijā – 19% un Zviedrijā – 25%, salīdzinājumam, Latvijā šai preču un pakalpojumu grupai tiek piemērota samazinātā PVN likme 12%.

Regulārajiem transporta pārvadājumiem tiek piemērotas šādas PVN likmes: Bulgārijā - 20%, Čehijā - 15%, Igaunijā - 20%, Grieķijā - 13%, Horvātijā - 25%, Rumānijā - 24%, kamēr Latvijā, lai veicinātu transporta pieejamību un iedzīvotāju mobilitāti, šiem pakalpojumiem tiek piemērota samazinātā PVN 12% likme.

Preses izdevumiem un avīzēm tiek piemērotas šādas PVN likmes: Bulgārijā - 20%, Čehijā - 15%, Dānijā - 25%, kamēr Latvijā tiek piemērota samazinātā PVN 12% likme.

Salīdzinot PVN likmes ES valstīs 2012.gada 1.jūlijā un 2014.gada 1.jūlijā, PVN standartlikmes palielinājums ir novērojams 8 dalībvalstīs, savukārt samazinātās PVN likmes palielinājums – 6 dalībvalstīs. Neviena no 28 ES dalībvalstīm minētajā periodā nav veikusi ne PVN standartlikmes, ne arī samazināto PVN likmju samazināšanu.

1. **Samazinātās PVN likmes pārtikai fiskālā ietekme uz valsts budžetu**

Finanšu ministrija jau vairākkārt ir vērtējusi PVN likmes samazināšanas pārtikas produktiem iespējamo ietekmi, un ir nonākusi pie slēdziena, ka tas rada būtisku negatīvu ietekmi uz valsts budžeta ieņēmumiem un rada papildus administratīvo slogu.

Arī Rīgas Starptautiskā ekonomikas un biznesa administrācijas augstskolas (turpmāk – RSEBA) pētījumā[[14]](#footnote-15), nosakot iespējamo ietekmi no PVN likmes samazināšanas pārtikas produktiem no 21% uz 12%, secināts, ka PVN likmes pārtikas produktiem samazināšanas rezultātā samazināsies PVN ieņēmumi valsts budžetā. Lai gan pētījuma aprēķinu rezultāti ļauj secināt, ka PVN likmes pārtikas produktiem samazināšanas rezultātā samazināsies pārtikas preču cenas, tās nesamazināsies proporcionāli PVN likmes samazināšanai, bet vidēji tas varētu būt 5,5% - 5,6%, rēķinot pret bāzes līmeni (situāciju, ja PVN likme netiek samazināta). Rezultātā tas minimāli ietekmētu pārtikas preču cenu iedzīvotājiem.

Samazinot PVN likmes, attiecīgo preču un pakalpojumu cena samazinās lēnāk, jo daļai pārtikas produktu vienas vienības cena ir zema, tādējādi PVN likmes samazinājuma ietekme iespējama zem viena centa, ko pārdevējs neatspoguļos reālā cenas samazinājumā pircējam, kā arī daži uzņēmēji varētu izmantot iespēju palielināt savu peļņas daļu.

Arī Copenhagen Economics veiktajā pētījumā[[15]](#footnote-16) secināts par to, ka būtībā samazinātās PVN likmes nav labākais fiskālais instruments, lai sasniegtu minētos mērķus, jo ne vienmēr PVN likmju samazināšanas rezultātā tiek samazinātas konkrēto preču vai pakalpojumu cenas, kā rezultātā zaudē valsts budžets, bet sabiedrība nav saņēmusi gaidīto cenu samazinājumu un nav sasniegts valsts noteiktais mērķis.

Saskaņā ar ekonomikas teoriju pieprasījums pēc pirmās nepieciešamības precēm (tai skaitā pārtikas produktiem) ir neelastīgs, respektīvi, sagaidāms, ka izmaiņas produkta cenā radīs minimālu ietekmi uz daudzumu, kādu cilvēks vēlas pirkt. Šis princips darbojas gan cenas palielināšanas, gan samazināšanas gadījumā. Piemēram, ja ģimene nedēļā patērē 5 kilogramus kartupeļu, samazinot cenu par 10%, patēriņš, visticamāk, nepieaugs, vai pieaugs minimāli. Tā vietā ir sagaidāms ievērojams valsts budžeta ieņēmumu samazinājums un jāņem vērā, ka ražotāja vai pārdevēja ieguvums šeit arī būtu minimāls.

Ja samazinātā PVN likme ir vērsta uz precēm, kas veido lielāko daļu no maznodrošināto mājsaimniecību izdevumiem, nevis sociāli labāk nodrošināto mājsaimniecību izdevumiem, tad var sagaidīt, ka tā varētu sniegt pozitīvu efektu, dodot lielāku atbalstu maznodrošinātām mājsaimniecībām. Tomēr, ja situēto mājsaimniecību kopējie patēriņa izdevumi ir augstāki, tās gūst lielāku ieguvumu kā maznodrošinātās mājsaimniecības, kuru kopējie patēriņa izdevumi ir zemāki.

Turklāt jāatzīmē, kā secināts RSEBA pētījumā[[16]](#footnote-17), analizējot ietekmi uz sociāli mazāk nodrošinātajiem iedzīvotājiem, PVN samazināšana visiem pārtikas produktiem var vairāk veicināt tādu produktu iegādi, kuri no uztura viedokļa ir mazāk veselīgi. Samazinot PVN likmi visiem pārtikas produktiem, vairāk par vidējo palielināsies ne pirmās nepieciešamība pārtikas patēriņš (piemēram, saldumi, dzērieni). No sociāla un ekonomiskā viedokļa nebūtu racionāli samazināt PVN likmi ne pirmās nepieciešamības pārtikas produktiem.

Izvērtējot iespēju samazināt PVN likmi pārtikas produktiem no standarta likmes 21% uz samazināto likmi 12%, fiskālā ietekme uz valsts budžeta ieņēmumiem 2015.gadam ir novērtēta negatīva -194,8 milj. *euro* (skat. 7. tabulu).

7. tabula

**Samazinātā PVN likme pārtikai un fiskālā ietekme uz valsts budžetu 2015.g., milj. *euro***

|  |  |  |  |  |
| --- | --- | --- | --- | --- |
| Pārtikas produktu sadalījums pēc COICOP koda | Mājsaimniecību galapatēriņa izdevumu aprēķinātā vērtība | Aprēķinātais PVN 21% | Aprēķinātais PVN 12% | Fiskālā ietekme |
| 01.1.1. maize un graudaugu izstrādājumi | 314,0 | 65,9 | 37,7 | -28,3 |
| 01.1.2. gaļa | 537,7 | 112,9 | 64,5 | -48,4 |
| 01.1.3. zivis | 94,3 | 19,8 | 11,3 | -8,5 |
| 01.1.4. piens, siers un olas | 415,2 | 87,2 | 49,8 | -37,4 |
| 01.1.5. eļļas un taukvielas | 76,7 | 16,1 | 9,2 | -6,9 |
| 01.1.6. augļi un ogas | 159,3 | 33,4 | 19,1 | -14,3 |
| 01.1.7. dārzeņi | 316,7 | 66,5 | 38,0 |  -28,5 |
| 01.1.8. cukurs, medus, džems, šokolāde un citi saldumi | 177,9 | 37,4 | 21,4 | -16,0 |
| 01.1.9. pārtikas produkti, citur neklasificēti | 72,2 | 15,2 | 8,7 | -6,5 |
| **Summa** | ***2 164,0*** | ***454,4*** | ***259,7*** | ***-194,8*** |

*Finanšu ministrijas aprēķins*

Fiskālās ietekmes aprēķins balstās uz Centrālās statistikas pārvaldes (turpmāk - CSP) datiem par mājsaimniecības galapatēriņa izdevumiem par pārtiku (2011. gada cenās) un mājsaimniecības patēriņa izdevumiem pārtikai vidēji uz vienu mājsaimniecības locekli gadā. 2015. gada aprēķinātā vērtība iegūta, piemērojot mājsaimniecības patēriņa izdevumiem pārtikai vidēji uz vienu mājsaimniecības locekli mēnesī vidējā pieauguma izmaiņas. Piemērojot mājsaimniecības gala patēriņam PVN likmi 21%, tiek iegūti PVN ieņēmumi par pārtikas produktiem pie PVN standartlikmes. Savukārt, piemērojot samazināto PVN likmi 12% apmērā, tiek iegūti PVN ieņēmumi pārtikas produktiem pie samazinātās PVN likmes. Iegūtā starpība veido PVN ieņēmumus, kas netiktu saņemti valsts budžetā, piemērojot pārtikas produktiem samazināto PVN likmi 12% apmērā.

Analizējot aprēķina datus pa pārtikas produktu grupām, redzams, ka lielāko fiskālo ietekmi uz valsts budžeta ieņēmumiem veido PVN ieņēmumi no gaļas, piena, siera un olu, kā arī dārzeņu, maizes un graudaugu izstrādājumu realizācijas, kas tiek uzskatīti arī par pirmās nepieciešamības pārtikas produktiem, ar kopējo fiskālo ietekmi -142,5 milj. *euro*.

Turklāt, nosakot atsevišķu vai tikai vienas pārtikas produktu grupas piegādēm samazināto PVN likmi, šo likmju administrēšanai tiktu radīts papildus slogs un izmaksas gan valsts iestādēm, gan uzņēmumiem.

**Secinājumi**

1. Izvērtējot iespēju samazināt PVN likmi pārtikas produktiem no standarta likmes 21% uz samazināto likmi 12%, fiskālā ietekme uz valsts budžeta ieņēmumiem 2015.gadam ir novērtēta negatīva -194,8 milj. *euro*. Lielāko fiskālo ietekmi uz valsts budžeta ieņēmumiem veido PVN ieņēmumi no gaļas, piena, siera un olu, kā arī dārzeņu, maizes un graudaugu izstrādājumu realizācijas (-142,5 milj. *euro*).
2. Ņemot vērā, ka samazināto PVN likmju ieviešana samazina valsts budžetā iemaksājamo PVN summu, valstij ir jābūt skaidram virzienam, kādiem mērķiem un ar kādu nolūku tiek izmantotas šīs valsts budžetā neiegūtā (vai no valsts budžeta atmaksātā) PVN summa. Tātad samazinātā PVN likme ir jāizmanto mērķtiecīgi, t.i., precīzi nosakot ekonomisko rezultātu, ko ar šo likmju ieviešanu ir domāts sasniegt.
3. Pastāv risks, ka nodokļa atvieglojumi var traucēt nodokļu sistēmu, samazinot tās pārskatāmību un sarežģījot PVN administrēšanu.
4. Iespējamā PVN likmes pārtikas precēm samazināšana ir vērtēta jau vairākkārt un secināts, ka PVN likmes samazināšana praktiski neietekmētu pārtikas preču cenu un līdz ar to nedotu vēlamo efektu iedzīvotāju maksātspējas uzlabošanā. Turklāt nosakot tikai vienas pārtikas grupas produktu piegādēm samazināto PVN likmi, šo likmju administrēšana radītu papildus slogu gan valsts iestādēm, gan uzņēmējiem.
5. Finanšu ministrija uzskata, ka, ņemot vērā līdzšinējo starptautisko pieredzi, samazinātā PVN likme nav efektīvākais veids sociālo jautājumu risināšanai. Mazāk turīgo iedzīvotāju grupa daudz efektīvāk ir atbalstāma ar tiešo nodokļu atvieglojumiem, jo personas ar lielākiem ienākumiem no samazinātās PVN likmes piemērošanas gūst tādus pašus fiskālos labumus, kādus gūst personas ar maziem ienākumiem. Jāpiebilst, ka personām ar lielākiem ienākumiem ir tendence izvēlēties dārgākus pārtikas produktus, tādējādi šai iedzīvotāju kategorijai ieguvums no PVN likmes samazinājuma pārtikas produktiem būtu lielāks.

Finanšu ministrs J.Reirs

15.01.2015 13:11

4493

A. Nika

Nodokļu analīzes departamenta

Ieņēmumu analīzes un prognozēšanas nodaļas vecākā referente

Agija.Nika@fm.gov.lv; t: 67083968

1. Privātā mājsaimniecība (mājsaimniecība) ir vairākas personas, kuras dzīvo vienā mājoklī un kopīgi sedz izdevumus, vai viena persona, kura saimnieko atsevišķi (CSP). [↑](#footnote-ref-2)
2. Starptautiskā Valūtas fonda rokasgrāmata „Manual on Fiscal Transparency”, 2007, www.imf.org [↑](#footnote-ref-3)
3. Piemēram, direktīvas 2006/112/EK 105. pants nosaka, ka Portugāle darījumiem, ko veic Azoru salu un Madeiras autonomajos apgabalos, un tiešam importam šajos reģionos var piemērot likmes, kuras ir zemākas nekā tās, ko piemēro sauszemē. [↑](#footnote-ref-4)
4. Pamatojoties uz Eiropas Komisijas informācijas pieprasījumu EU PILOT lietā 6103/14/TAXU par dzīvojamās mājas pārvaldīšanas pakalpojuma atbrīvojumu no pievienotās vērtības nodokļa, Finanšu ministrijai būs jāizstrādā grozījumi Pievienotās vērtības nodokļa likumā, izslēdzot no likuma nosacījumu, kas paredz, ka ar PVN neapliek dzīvojamās mājas pārvaldīšanas pakalpojumu saskaņā ar pārvaldīšanas līgumā iekļautajiem maksājumiem. [↑](#footnote-ref-5)
5. Direktīva 2006/112/EK [↑](#footnote-ref-6)
6. PVN resurss tiek maksāts kā noteikts procents (0,3%) no dalībvalstu aprēķinātās t.s. harmonizētās PVN bāzes – faktiskajiem PVN ieņēmumiem, kas tiek koriģēti balstoties uz dalībvalstu PVN likumdošanas atšķirībām no ES direktīvām. [↑](#footnote-ref-7)
7. “Mājsaimniecību budžetu apsekojuma galvenie rezultāti 2013.g.”, CSP, 2014 [↑](#footnote-ref-8)
8. “The Long Arm of the European VAT, Exemplified by the Dutch Experience”, L. Bettendorf, S. Cnossen, CESIFO, Working paper No. 4730, Category 1: Public finance, March 2014 [↑](#footnote-ref-9)
9. Atbrīvojumu no PVN nepiemēro iedzīvotāju maksājumiem par pakalpojumiem (tai skaitā par dzīvojamās mājas remontu), kas nav iekļauti dzīvojamās mājas pārvaldīšanas līgumā un netiek segti no ikmēneša maksājumiem par dzīvojamās mājas pārvaldīšanu, kā arī mākslinieku darbnīcu un neapdzīvojamo telpu pārvaldīšanas pakalpojumiem. [↑](#footnote-ref-10)
10. “The distributional effects of consumption taxes in Finland, France and Switzerland” Working party No. 2 on Tax Policy Analysis and Tax Statistics, Meeting: 18-20 November, 2014, Organisation for Economic Co-operation and Development [↑](#footnote-ref-11)
11. Atsevišķas dalībvalstis var turpināt piemērot 0% likmi, pamatojoties uz panākto vienošanos pievienošanās aktos. [↑](#footnote-ref-12)
12. “DĖL PRIDĖTINĖS VERTĖS MOKESČIO LENGVATINIŲ TARIFŲ TAIKYMO”, VALSTYBINIO AUDITO ATASKAITA, LIETUVOS RESPUBLIKOS VALSTYBĖS KONTROLĖ, 2006 m. gruodžio 19 d. Nr. 8000-7P-31 [↑](#footnote-ref-13)
13. Ar 2015. gada 1. janvāri PVN standartlikme 17% [↑](#footnote-ref-14)
14. Rīgas Starptautiskā ekonomikas un biznesa administrācijas augstskolas pētījums “Samazinātās PVN likmes piemērošanas pārtikas produktu grupām ietekme Latvijas tautsaimniecībā”, 2012 [↑](#footnote-ref-15)
15. Copenhagen Economics (2007) ”Study on reduced VAT applied to goods and services in the member states of the European Union, final report”, 6503 DG TAXUD [↑](#footnote-ref-16)
16. Rīgas Starptautiskā ekonomikas un biznesa administrācijas augstskolas pētījums “Samazinātās PVN likmes piemērošanas pārtikas produktu grupām ietekme Latvijas tautsaimniecībā”, 2012 [↑](#footnote-ref-17)